b'\n_START_ARTICLE_\nHasvik\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Sandvika, et friluftsomr\xc3\xa5de som ligger mellom Breivikbotn og Breivik. Navnet har stedet f\xc3\xa5tt p\xc3\xa5 grunn av den storslagne sandstranden som er om lag 350 meter lang i bunnen. _NEWLINE_Det er ingen fastboende i Sandvika, men det var tidligere et aktivt samfunn. Fra midten av 1800-tallet til begynnelsen av 1900-tallet var Sandvika et fiskev\xc3\xa6r med b\xc3\xa5de handel og fiskekj\xc3\xb8p. Det var fem familier som da bodde i Sandvika. Disse drev med jordbruk i tillegg til fiske._NEWLINE_Fiskere fra hovedsakelig Lyngen og Skjerv\xc3\xb8y-distriktet hadde rorbuer her, og bodde i disse n\xc3\xa5r de kom for \xc3\xa5 delta i fisket i Breivikfjorden. _NEWLINE_Fra ca. 1910 begynte aktiviteten i Sandvika \xc3\xa5 dabbe av, og omkring 1916 var det helt slutt. Alle fremmede fiskere flyttet til Breivikbotn for \xc3\xa5 ro fiske. Der var det etablert fiskekj\xc3\xb8p og havneforholdene var bedre enn i Sandvika._NEWLINE_Under andre verdenskrig ble all bebyggelse i Sandvika brent av tyskerne.'